30/04/2024
姜麗文Po秦沛飲女婿茶相片!爸爸笑到見牙唔見眼場面溫馨!婚事籌辦橫跨4年好事多磨
秦沛女兒姜麗文(Lesley)一早認定老公柏豪,無奈好事多磨,結婚儀式同各種繁文縟節拖咗4年都未完成晒。今日Lesley分享同老公向家人們敬茶時嘅珍貴片段,場面非常溫馨!
Lesley今日post出同老公嘅合照,留言同老公示愛,又話老公係佢最好嘅朋友,非常之sweet!不過最溫馨都係佢哋向家中長輩敬茶嘅畫面,錫到佢燶嘅爸爸秦沛笑到見牙唔見眼,完全感受到佢嘅喜悅,Lesley留言:「與我們的家人一起進行敬茶儀式,美妙的方式來見證我們的愛。」相中仲見到Lesley四叔姜大衞一家,不過就未有見到細叔爾冬陞。
其實Lesley同柏豪原定2020年2月2日結婚,惟受新冠疫情措施影響將婚事押後,到前年6月去荷里活拍劇時,靜俏俏順道於外國註冊,當時一對新人都非常簡約,最愛嘅家人朋友都係睇zoom見證二人成婚。
Lesley同柏豪結婚時只有婚姻監禮人在場,佢亦透露爸爸秦沛都好錫柏豪,亦表示喺香港一定會補擺婚宴,而今日終於完成敬茶儀式。由求婚籌備婚禮至今四年都仲未完成晒所有繁文縟節,不過能夠將呢份喜悅延長,睇嚟都未嘗唔係一件好事!
轉載自: 晴報